खाद्य सामाग्री जांचने जल्द लगेगी मशीन
भानुप्रतापपुर | राष्ट्रीय उपभोक्ता दिवस पर जनपद कक्ष में कार्यक्रम का आयोजन किया गया। इस अवसर पर एसडीएम इंद्रजीत सिंह चंद्रवाल, सहायक खाद्य निरीक्षक चंद्रशेखर देवांगन ने ग्राहकों से कहा कि उन्हें हक के लिए आगे आना होगा। कोई भी सामग्री लें, तो पक्की रसीद अवश्य लें। अधिकतम खुदरा मूल्य अवश्य देखें।
एक्सपायरी तारीख की जांच करें, क्रय किए जा रहे उत्पादों में क्षतियों की जांच करें, क्रय की जाने वाली सामग्रियों का वजन जांचें। आईएसआई गुणवत्ता का प्रतीक है, उसे अवश्य देखें और कोई भी नई सामग्री लेने पर कंपनी के वारंटी कार्ड में नोट करवा लें। उन्होंने बताया कि खाद्य सामग्रियों के सेंपल की जांच के लिए जिले में बहुत जल्द मशीन लगाई जाएगी। इसमें कोई भी उपभोक्ता सेंपल ले जाकर जांच करवा सकता है।
इस दौरान एसडीएम सिंह ने सभी दुकानदारों को दुकानों पर रेट लिस्ट लगाने कहा। उन्होंने कहा कि इंडियन गैस की ओर से हितग्राहियों काे सिलेंडर घर पहुंचाने के नाम पर शुल्क लिया जाता है, पर पहुंचाया नहीं जाता। इसकी जांच कराई जाएगी। इस अवसर पर भाजपा मंडल अध्यक्ष नरोत्तम सिंह चौहान, नोहर सिंह बगमारिया, जुगल किशोर गांधी, रविशंकर त्रिपाठी, अनंत गोपाल कोठारी के अलावा लेम्पस सेल्समेन आदि उपस्थित थे।
भानुप्रतापपुर. कार्यक्रम में उपस्थित व्यापारी व जनप्रतिनिधि।
hin_Deva hin_Deva hin_Deva hin_Deva hin_Deva